Vruntliken grot tovoren. An den raed van Revele. Juwer leve to wetende, dat wy vornomen hebben van unsem leven swagher Donhoff Callen, dat he bynnen kort overvaren was to Revele in synem rechtverdighen werwe unde unse suster unde moddere mit eme, syn wyff Martha, eme to groteme hone unde smaheit unde er to enen vorderffliken schaden, alzo wy vornomen hebben, van derweghen dat se eyn doet kynt moste tor werlde brynghen van lede unde vorvernisse, de er schach in juwer stad van den juwen, dat doch schentlik is to horende mank erbaren luden. Unde hadde sik er man jerghent ane vorsumet, des wy, efft God wil, nicht en hopen, so mochte man doch unser armen suster unde moddere woll gheschonet hebben, umme deswillen dat se eyn vrouwesname is unde van Godes gnaden swangher was, dat doch sulk ny vorschuldet is van er edder van eren vrunden, dar wy van ghehort hebben. Uns is doch tovoren noech ghescheen van den juwen in vorgheledenen tyden an unsen vrunden unde maghen, des nu to lank were to scrivende. Nu seghe wy gherne, dat gy jw darane bedachten, unsen armen vrunden vor sulke unredelicheit unde unbillike sake, alzo vorgheroret is, sulke redelicheit mochte weddervaren, de erlik unde moghelik were. Jw hirane to bewysende, alzo wy jw wol toghetruwen unde gerne vor[r]schulden na ghebore, hirup en gutlik antwarde mit dessem jeghenwardighen boden unghetoghert. Screven to Abo des neghesten dinghesdages na sunte Mertens daghe, under Sonne Sonnesson, Benckt Ludekesson, Hinrik Clawesson unde Hinrik Bizer ingheseghelen, de wy hirnascreven ghebeden hebben van unser allen weghen to beseghelende. Ind erste Nickels Oelsson aff Serckelax, Mattis Mortensson, Oleff Swerd, Hinricus Goryeshaghen, Tuvo Nielsson, Jeppe Korcke, Oleff Brodersson, Oleff Tawest, Greghers Andersson, Hinrik Oelsson, Frille, Niels Stygelsson, Jusse Hansson, Jeppe Oelsson, Godeke Vyncke, Jons Bencktsson, Jons Jaepsson, Per Nielsson, Rawelt Stygelsson, Oleff Bok, Cord Hanmoes, Peter Karpelayn, Torckel Jonsson, Andres Jonsson, Bote Bencktsson, Witik Assersson, Andres Assersson, Oleff Assersson, Hans Petersson, Ludeke Bencktsson, Peter Swert, Hans Petersson, Magnus Frille, Jeppe Tuvesson, Jeppe Sonnesson, Jusse Mattesson, Jons Greghersson, Hinrik Joepsson, Greghers Karpelayn, Arvid Clawesson, Peter Busse, Jons Swerd, Hinrik Swerd, Peter Oelsson unde ik Nickels Petersson, dem gy mynem vadere dat hovet affhouwen to unrechte. Adress: An de borghermester unde raet to Revele kome desse breff.